**ΔΕΛΤΙΟ ΤΥΠΟΥ**

**Ομιλία Σάββα Ρομπόλη  
στο Βόλο για το Ασφαλιστικό**

**Σε εκδήλωση που διοργανώνουν οι επιστημονικοί φορείς και οργανώσεις μικρομεσαίων της Μαγνησίας**

Εκδήλωση με θέμα τις **«**Σύγχρονες εξελίξεις της κοινωνικής ασφάλισης στην Ελλάδα» και όλα όσα προβλέπονται από το νέο σύστημα, διοργανώνουν οι επιστημονικοί φορείς και οι Οργανώσεις μικρομεσαίων επιχειρήσεων της Μαγνησίας, με ομιλητή τον κ. Σάββα Ρομπόλη, ομότιμο Καθηγητή του Παντείου Πανεπιστημίου και Επιστημονικό Διευθυντή του Ινστιτούτου Εργασίας της ΓΣΕΕ (ΙΝΕ-ΓΣΕΕ) κατά την περίοδο 1990-2013 .

Η εκδήλωση θα πραγματοποιηθεί την **Τετάρτη 29 Μαρτίου 2017, στις 7 το απόγευμα**, στο αμφιθέατρο του ΤΕΕ Μαγνησίας (2ας Νοεμβρίου & Ξενοφώντος), και συνδιοργανώνεται από τους παρακάτω Φορείς: Επιμελητήριο Μαγνησίας, Τεχνικό Επιμελητήριο Ελλάδος – Π.Τ Μαγνησίας, Οικονομικό Επιμελητήριο Ελλάδος – 7ο Π.Τ. Θεσσαλίας, Δικηγορικός Σύλλογος Βόλου, Συμβολαιογραφικός Σύλλογος Εφετείου Λάρισας, Σύλλογος Οικονομολόγων Λογιστών Μαγνησίας, Σύλλογος Φοροτεχνικών Ελεύθερων Επαγγελματιών, Ιατρικός Σύλλογος Μαγνησίας, Φαρμακευτικός Σύλλογος Μαγνησίας, Εμπορικός Σύλλογος Βόλου – Ν. Ιωνίας, Ένωση Ξενοδόχων Ν. Μαγνησίας, Ένωση Συντακτών Ημερησίων Εφημερίδων Θεσσαλίας, Στ. Ελλάδας & Εύβοιας, Γεωπονικός Σύλλογος Μαγνησίας, Ομοσπονδία Επαγγελματιών Βιοτεχνών Εμπόρων Μαγνησίας & Β. Σποράδων.

Σημειώνεται πως ήδη ο κ. Ρομπόλης, στο νέο του βιβλίο, που κυκλοφόρησε πριν από λίγο καιρό, καταγράφει την «οδύσσεια του νέου Ασφαλιστικού» και αναδεικνύει τοβαθμό σύζευξης του «οικονομικού» με το «κοινωνικό» στοιχείο της αναπαραγωγικής λειτουργίας, σε συνδυασμό και με το επίπεδο της συλλογικής και κοινωνικής ευθύνης που αναπτύχθηκε στην παροχή των κοινωνικών υπηρεσιών στη χώρα μας.

Ο Καθηγητής αναμένεται να προχωρήσει σε ανάλυση της σημερινής δυσμενούς και αδιέξοδης κατάστασης του Συστήματος Κοινωνικής Ασφάλισης (ΣΚΑ), όπως αυτή έχει διαμορφωθεί ιδίως από την εφαρμογή (2010-2016) των μνημονιακών πολιτικών, όσο και διατύπωση, με αναλογιστική τεκμηρίωση, εναλλακτικών πολιτικών για τη μακροχρόνια οικονομική βιωσιμότητα και την κοινωνική αποτελεσματικότητα του ΣΚΑ, ώστε η κοινωνική ασφάλιση να εισέλθει στη δεκαετία του 2020 ισχυρή και ικανή να απορροφήσει, μεταξύ άλλων, τις συνέπειες των δυσμενών (baby boom) δημογραφικών εξελίξεων.

Παράλληλα θα απαντήσει σε ερωτήσεις που αφορούν το ασφαλιστικό σύστημα, αλλά και για τις νέες μειωμένες εισφορές που καλούνται να πληρώσουν διάφορες κοινωνικές ομάδες και ο μελλοντικός τους αντίκτυπος στις συντάξεις.